Verdagte in Brits-plaasaanval sterfArgieffoto: Lorraine Claasen Die vermeende aanvaller wat Saterdag tydens ŉ aanval op ŉ plaas in die Mamogaleskraal-omgewing naby Brits in Noordwes geskiet is, het Dinsdag in die hospitaal aan sy beserings beswyk. Maroela Media het vroeër berig Casper Burger, ŉ bekende boer van dié distrik, het Saterdag teruggeskiet toe hy deur drie gewapende mans op sy plaas oorval is. Lt.kol. Amanda Funani, woordvoerder van die polisie, het Donderdagoggend aan Maroela Media bevestig dat die verdagte onder streng polisiebewaking in ŉ hospitaal in Brits gesterf het. Die verdagte is in ŉ ernstige toestand in ŉ hospitaal in Brits opgeneem nadat hy tydens die aanval gewond is. Burger is ook tydens die aanval ernstig beseer en moes Sondag ŉ operasie ondergaan. Volgens ŉ familielid wat versoek het om anoniem te bly, gaan dit onder omstandighede goed met Burger. Die familielid sê Burger se milt moes ná die skietvoorval noodgedwonge verwyder word en hy het ook beserings aan sy niere en diafragma opgedoen. Hy word tans in die waakeenheid van ŉ Johannesburgse hospitaal behandel en sal na verwagting nog sowat twee weke hiér aansterk. “Hy het darem begin eet, wat ŉ goeie teken is. Hy kan egter nog nie lekker praat nie en dis moeilik om hom te verstaan as gevolg van die besering aan sy diafragma.” Funani sê intussen die ander twee aanvallers wat ná die aanval op die vlug geslaan het, is nog nie in hegtenis geneem nie. ‘n Geregtelike doodsondersoek word gedoen.